12,500 delegat minn madwar l-erbat irjieħ tad-dinja jinsabu f'Malta għal summit internazzjonali tal-igaming magħruf aħjar bħala SIGMA u li qed jitlaqa' fiċ-Ċentru tal-Konferenzi f'Ta Qali. Dawn l-esperti tal-gaming u tal-ekonomija diġitali qed jiltaqgħu f'pajjiżna għall-ħames sena u matul din il-fiera qegħdin jieħdu sehem aktar minn 400 esebitur, u aktar minn 200 kelliem. Il-parteċipazzjoni ta' dawn l-imħuħ hija turija ċara tal-passi li pajjiżna qed jagħmel f'dan il-qasam. L-Uffiċjal Kap Operattiv tal-kumpanija Ganaeight Coin Limited, Juliet Adelstein, qalet li f'pajjiżna sabu iżjed minn dak li stennew. Tgħid li l-aqwa deċiżjoni li ħadet il-kumpanija kienet li investit f'pajjiżna: Gemma Edwards, mill-kumpanija GIG, tgħid li dak li kisbet Malta fis-setturi tal-ekonomija diġitali u l-gaming fost oħrajn hu sostennibli: Din hija l-ewwel darba li l-konferenza qed titgħella fuq skala dinjija, kif jgħid is-Sur Eman Pulis, il-fundatur ewlieni ta' dan is-summit: "SIGMA bdiet bħala event nazzjonali, u saret event Ewropea, fejn kellna ħafna delegati ġejjin mill-Ewropa, u din is-sena għall-ewwel darba nistgħu nsejħula event mondjali. Għandna ħafna delegati ġejjin mill-Asja, mill-Amerka, mis-suq Latin Amerikan, u ċertament ser isaħħaħ is-settur f'Malta u d-domanda għal-liċenzji f'Malta". Il-ftuħ tas-Summit kien indirizzat mill-Prim Ministru Joseph Muscat, li stqarr li Malta hija ċentru ta' eċċellenza f'dak li għandu x'jaqsam ma' gaming u ekonomija diġitali. Qal li llum is-settur hu differenti minn kif kien għaxar snin ilu, hekk kif inbidel u ddiversifika l-attivajiet tiegħu. Il-Prim Ministru qal li għas-snin li ġejjin is-settur tal- igaming mistenni jkompli jikber permezz ta' inizjattivi u sinerġiji ġodda. Il-Prim Ministru Muscat tkellem ukoll dwar is-settur tal- video gaming , u nnota li din hija industrija li qed tħalli aktar minn tmienja u sebgħin biljun dollaru madwar id-dinja, u li qed tikber b'mod kontinwu. Is-Segretarju Parlamentari għall-Ekonomija Diġitali Silvio Schembri qal kif bħalissa f'pajjiżna hawn 300 kumpanija tal-gaming li qed ifittxu li jimlew aktar minn 761 post tax-xogħol vakanti.